I. Radičová, ministerka práce, sociálnych vecí a rodiny SR: (2006-04-21):
Dovoľte mi len pár poznámok. Chcem zdôrazniť kontext. Dnes sa nerozprávame a nediskutujeme o charaktere štátu. Dnes sa nerozprávame o filozofických princípoch budovania dôchodkovej reformy. Dnes sa rozprávame o úpravách existujúceho princípu dôchodkovej reformy na základe hlbokej analýzy jej dopadov po dvoch rokoch jej fungovania, chcem podčiarknuť, na základe analýzy dopadov jej fungovania, chcem podčiarknuť, nediskutujeme o filozofických princípoch systému dôchodkovej reformy. Kontext, prečo Slovensko prijalo dôchodkovú reformu v takej podobe, ako ju prijalo, je všetkým známy, ale opäť ho zopakujem. Celá Európa i ďalšie krajiny sveta zažívajú fenomén tzv. demografickej nestability. Demografická nestabilita narúša princíp medzigeneračnej solidarity, ktorý roky fungoval. A my dnes sa snažíme o podpísanie novej zmluvy medzi generáciami tak, aby sme uplatnili princíp spravodlivosti, princíp motivácie, a to pre všetky cieľové skupiny, teda pre tých, ktorí sú v produktívnom veku, a tých, ktorí sú v poproduktívnom veku. Toto podpisovanie novej medzigeneračnej zmluvy, samozrejme, znamená i isté ospravedlnenie sa staršej generácii, ktorá mala podpísaný iný typ dohody. Tá zmena naozaj má dvoch partnerov. Ja sa pokúšam o načrtnutie tejto novej medzigeneračnej férovosti a novela v tom transformujúcom sa období a čase má pokryť skrivodlivosti voči pôvodnej medzigeneračnej dohode. Ešte jedna poznámka, ak dovolíte. Všetky procedurálne kroky, diskusie s odborníkmi, expertmi, politickými stranami sa niesli v duchu naozaj vecnej rozpravy a dohody a konsenzu na riešeniach. Tá dohoda a konsenzus vznikli ešte na stretnutí sociálneho výboru 15. novembra minulého roku, kde sme sa zhodli na sumarizácii nosných problémových okruhov a na výzve pokúsiť sa nájsť riešenia na tieto problémové okruhy. Novela istý spôsob riešenia týchto problémových okruhov prináša. Boli to problémové okruhy starodôchodcov z dôchodkového systému platiaceho do januára 2004, vdovci, vdovy, siroty, invalidi, ale i nízke dôchodky pod hladinou životného minima, ale i platenie štátu za tých, ktorí sa starajú a opatrujú zdravotne postihnutých, a zároveň riešenia, ktoré budú garantovať úrazové renty, prehodnotenie invalidity a podobne. Oceňujem konsenzus, ktorý sa podarilo dosiahnuť i na pôde sociálneho výboru, a rešpektujem od prvého okamihu vašu politickú dohodu a dohodu politických strán, že novelu tohto zákona bude predkladať skupina poslancov. Rešpektujem vaše rozhodnutie, teda rozhodnutie Národnej rady Slovenskej republiky o predčasných voľbách v júni tohto roku. A v rámci takto vymedzených mantinelov sme sa spoločne dohodli na postupe, ktorého sme boli svedkami na ostatnej schôdzi Národnej rady Slovenskej republiky. Znamenalo to i fakt, ktorý tu spomenul i pán poslanec Burian, že koncepčné riešenia v oblasti 1. piliera, spomenula to aj pani poslankyňa Navrátilová, by bolo politicky nezodpovedné riešiť v tomto okamihu, že je politicky zodpovedné, aby s takýmito riešeniami už prišla vláda, ktorá vzíde z nových volieb. Neznamená to, že nemá rezort alebo moja osoba istú predstavu o takýchto riešeniach. Dovoľte mi teda na záver ešte raz poďakovať sa za spoluprácu od 15. novembra až k dnešnému dňu, za konštruktívny, vecný prístup a dovoľte mi vás požiadať o to, na čom sme sa naozaj dohodli, to znamená, že budeme predkladať to, na čom je zhoda všetkých parlamentných strán, a schválime to, na čom je zhoda, aby sme tým zabezpečili garanciu, že nebudeme musieť novelizovať alebo odmietať túto novelu po nástupe k moci po júnových voľbách. Je to vyslovená len prosba, aby sme túto dohodu pri hlasovaní dodržiavali. Ďakujem vám veľmi pekne.